Лепа Јулијана
LEPA JULIJANA

Odvila se grana jorgovana, 
pod njom sedi lepa Julijana, 
pred njome je đerđef od merdžana, 
na đerđefu sarajevsko platno; 
u ruci joj igla od biljura 
i u igli vedeničko zlato: 
puni zlato po bijelu platnu. 
Pitale je njene drugarice: 
„Oj, boga ti, lepa Julijana, 
otkud tebi đerđef od merdžana? 
Otkud tebi sarajevsko platno? 
Otkud tebi igla od biljura? 
I otkud ti vedeničko zlato?“ 
Al govori lepa Julijana: 
„Imam ujca na moru trgovca, 
doneo mi đerđef od merdžana; 
imam majku, kupila mi platno; 
imam seju, iglu mi je dala; 
imam brata, kupio mi zlato.“

od merdžana – od koralja 
od biljura – od kristala 
vedeničko zlato – venecijansko zlato

Љубавне песме
Народне песме
Лирске песме
Српска народна поезија